IZJAVA O JAMSTVU 6. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Zajedničkog poduzeća ECSEL, koja se sastoji od financijskih izvještaja (4) i izvješća o izvršenju proračuna (5) za razdoblje od 27. lipnja 2014. do. 31. prosinca 2014.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 7. U skladu s člancima 16. i 22. Delegirane uredbe Komisije (EU) br. 110/2014 (6), uprava je odgovorna za pripremu i vjerno prikazivanje godišnje računovodstvene dokumentacije Zajedničkog poduzeća te za zakonitost i pravilnost povezanih transakcija. (a) Odgovornosti uprave u vezi s godišnjom računovodstvenom dokumentacijom Zajedničkog poduzeća uključuju izradu, primjenu i održavanje sustava unutarnje kontrole koji je važan za pripremu i vjerno prikazivanje financijskih izvještaja u kojima nema značajnog pogrešnog prikazivanja zbog prijevare ili pogreške, odabir i primjenu prikladnih računovodstvenih politika na temelju računovodstvenih pravila koja je usvojio računovodstveni službenik Komisije (7) te davanje razumnih računovodstvenih procjena u danim okolnostima. Direktor odobrava godišnju računovodstvenu dokumentaciju Zajedničkog poduzeća nakon što ju je računovodstveni službenik Zajedničkog poduzeća pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona u svim značajnim aspektima istinito i vjerno prikazuje financijsko stanje Zajedničkog poduzeća. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, primjenu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 8. Odgovornost je Suda da na temelju svojih revizija Europskom parlamentu i Vijeću (8) podnese izjavu o jamstvu u pogledu pouzdanosti godišnje računovodstvene dokumentacije te zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da njome dobije razumno jamstvo o tome ima li u godišnjoj računovodstvenoj dokumentaciji Zajedničkog poduzeća značajnog pogrešnog prikazivanja i jesu li povezane transakcije zakonite i pravilne. 9. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te o zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i značajne neusklađenosti povezanih transakcija s uvjetima iz pravnog okvira Europske unije do kojih je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i vjerno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi se zajamčila zakonitost i pravilnost povezanih transakcija te zatim priprema odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, razumnosti računovodstvenih procjena te sveukupnog prikaza računovodstvene dokumentacije. 10. Sud tako prikupljene revizijske dokaze smatra dostatnima i prikladnima da budu osnova za izjavu o jamstvu. Mišljenje o pouzdanosti računovodstvene dokumentacije 11. Prema mišljenju Suda računovodstvena dokumentacija Zajedničkog poduzeća za razdoblje od 27. lipnja 2014. do 31. prosinca 2014. u svim značajnim aspektima vjerno prikazuje financijsko stanje Zajedničkog poduzeća na dan 31. prosinca 2014. te rezultate poslovanja i novčane tokove za razdoblje završeno tim danom, u skladu s odredbama financijskih pravila Zajedničkog poduzeća i računovodstvenim pravilima koja je usvojio računovodstveni službenik Komisije. Osnova za uvjetno mišljenje o zakonitosti i pravilnosti povezanih transakcija 12. ECSEL je preuzeo projekte zajedničkih poduzeća ARTEMIS i ENIAC. Plaćanja koja je Zajedničko poduzeće ECSEL izvršilo u okviru tih projekata od 27. lipnja 2014. do 31. prosinca 2014. prema potvrdama o prihvaćanju troškova koje su izdala tijela država članica nadležna za financiranje iznosila su 12,6 milijuna eura, što predstavlja 48 % ukupnih plaćanja Zajedničkog poduzeća. 13. Zajednička poduzeća ARTEMIS i ENIAC sklopila su administrativne sporazume s tijelima država članica nadležnima za financiranje, koji se primjenjuju i nakon udruživanja zajedničkih poduzeća ARTEMIS i ENIAC u Zajedničko poduzeće ECSEL. Tim se sporazumima predviđa da se ex post revizije tih plaćanja delegiraju tijelima država članica nadležnima za financiranje koja će provoditi reviziju u ime Zajedničkog poduzeća. Kada je riječ o reviziji zahtjeva za povrat projektnih troškova, strategija zajedničkih poduzeća ARTEMIS i ENIAC za ex post revizije uvelike se oslanjala na tijela država članica nadležna za financiranje (9). 14. Iako je revizija zahtjeva za povrat projektnih troškova delegirana tijelima država članica nadležnima za financiranje, u administrativnim sporazumima s tim tijelima nisu precizirane odredbe o ex post revizijama. 15. Revizijskim izvješćima koja su dostavila tijela država članica nadležna za financiranje bilo je obuhvaćeno otprilike 61 % troškova povezanih s dovršenim projektima (stanje u travnju 2015.). No, Zajedničko poduzeće ECSEL nije procijenilo kvalitetu tih revizija. Sud je obavio procjenu revizijskih strategija, uključujući revizijska izvješća, triju tijela država članica nadležnih za financiranje koja je ukazala na to da metodologije kojima se služe ta tijela ne omogućavaju Zajedničkom poduzeću ECSEL da izračuna pouzdanu ponderiranu stopu pogreške ili preostalu stopu pogreške za projekte pokrenute u okviru zajedničkih poduzeća ARTEMIS i ENIAC. Stoga nije moguće zaključiti jesu li ex post revizije za projekte zajedničkih poduzeća ARTEMIS i ENIAC djelotvorne niti pruža li ta ključna kontrola dovoljno jamstvo u pogledu zakonitosti i pravilnosti povezanih transakcija. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 16. Prema mišljenju Suda, izuzev mogućih učinaka pitanja objašnjenih u osnovi za uvjetno mišljenje u odlomcima od 12. do 15., transakcije povezane s računovodstvenom dokumentacijom Zajedničkog poduzeća za financijsku godinu koja je završila 31. prosinca 2014. u svim su značajnim aspektima zakonite i pravilne.